smcproject/ml-wiki-sentences huggingface dataset:
ഈസ്റ്റ് ആഫ്രിക്കൻ എയർവേസ് പ്രവർത്തനം അവസാനിപ്പിച്ച ശേഷം 1977-ൽ എയർ ടാൻസാനിയ കോർപ്പറേഷൻ (എടിസി) എന്ന പേരിലാണ് എയർലൈൻസ് സ്ഥാപിച്ചത്, അപ്പോൾ തന്നെ ആഫ്രിക്കൻ എയർലൈൻസ് അസോസിയേഷൻ അംഗവുമാണ്.
2002-ൽ ഭാഗികമായി സ്വകാര്യവത്കരണം നടത്തുന്നതുവരെ എയർലൈനിൻറെ പൂർണ ഉടമസ്ഥത ടാൻസാനിയ സർക്കാരിനായിരുന്നു.
രാജ്യത്തിൻറെ വളർച്ചയ്ക്ക് വേണ്ടി എയർലൈനിൽ സ്വകാര്യ പങ്കാളിത്തം അനുവദിച്ചു.
അങ്ങനെ സർക്കാരിൻറെ ഓഹരി ഉടമസ്ഥത 51 ശതമാനമായി, സൗത്ത് ആഫ്രിക്കൻ എയർവേസുമായി പങ്കാളിത്തത്തിലും ഏർപ്പെട്ടു.
നാലു വർഷം തുടർന്ന ഈ പങ്കാളിത്ത സമയത്ത് 19 മില്യൺ യുഎസ് ഡോളറിൻറെ നഷ്ടമുണ്ടായി.
2006-ൽ ഓഹരികൾ പൂർണമായി സർക്കാർ തിരിച്ചുവാങ്ങി, അങ്ങനെ വീണ്ടും സർക്കാർ കമ്പനിയായി.
ദേശീയ എയർലൈൻ ആയിരുന്നിട്ടുപോലും എയർ ടാൻസാനിയയുടെ മാർക്കറ്റ്‌ ഷെയർ 2009-ലെ 19.2-ൽനിന്നും 2011-ൽ എത്തിയപ്പോൾ 0.4 ആയി കുറഞ്ഞു.
ചരിത്രം
ആ പ്രദേശത്ത് സർവീസ് നടത്തിയിരുന്ന ഈസ്റ്റ് ആഫ്രിക്കൻ എയർവേസ് പ്രവർത്തനം അവസാനിപ്പിച്ച ശേഷം 1977 മാർച്ച്‌ 11-നാണ് എയർ ടാൻസാനിയ കോർപ്പറേഷൻ (എടിസി) സ്ഥാപിക്കപ്പെടുന്നത്.
ഇതു പൂർണമായും സർക്കാരിൻറെ ഉടമസ്ഥതയിൽ ഉള്ളതായിരുന്നു.
1994-ൽ എയർ ടാൻസാനിയ, ഉഗാണ്ട എയർലൈൻസും സൗത്ത് ആഫ്രിക്കൻ എയർവേസും ചേർന്നു അലയൻസ് എയർ സ്ഥാപിച്ചു.
ഈ സംരംഭത്തിൽ 10 ശതമാനം വിഹിതം എയർ ടാൻസാനിയക്ക് ഉണ്ടായിരുന്നു.
ദാർ എസ് സലാമിൽനിന്നും എൻറെബ്ബെ വഴി ലണ്ടൻ ഹീത്രോയിലേക്ക് ആദ്യം ബോയിംഗ് 747എസ്പി ഉപയോഗിച്ചും, പിന്നീട് ചെറിയ ബോയിംഗ് 767-200 ഉപയോഗിച്ചും വിമാന സർവീസ് നടത്തി.
50 മില്യൺ യുഎസ് ഡോളർ നഷ്ടത്തിലായ ഈ സംരംഭം ഒക്ടോബർ 2000-ൽ അവസാനിപ്പിച്ചു.
ഫെബ്രുവരി 2002-ൽ എടിസിയെ സ്വകാര്യവത്കരിക്കാനുള്ള നടപടികൾ സർക്കാർ ആരംഭിച്ചു.
ലേലം പറയാനുള്ള അവസാന ദിവസമായ സെപ്റ്റംബർ 19 2002 എന്ന തിയതി എത്തിയപ്പോൾ ആകെ സൗത്ത് ആഫ്രിക്കൻ എയർവേസ് മാത്രമേ ബിഡ് ചെയ്തൊള്ളൂ.
കെനിയ എയർവേസും നേഷൻവൈഡ് എയർലൈൻസും ബിഡ് ചെയ്യുന്നില്ല എന്നു സർക്കാരിനെ അറിയിച്ചു.
എയർ ടാൻസാനിയ പൂർണമായും ടാൻസാനിയൻ സർക്കാരിൻറെ ഉടമസ്ഥതയിലാണ്.
ജൂൺ 30, 2011-ലെ കണക്കനുസരിച്ചു എയർലൈനിൻറെ ഷെയർ കാപിറ്റൽ 13.4 ബില്ല്യൺ ടാൻസാനിയൻ കറൻസിയാണ്.
ഫെബ്രുവരി 2015-ലെ കണക്കനുസരിച്ചു എയർ ടാൻസാനിയ സർവീസ് നടത്തുന്ന ലക്ഷ്യസ്ഥാനങ്ങൾ ഇവയാണ്: നഗരം രാജ്യം എയർപോർട്ട് അരുഷ ടാൻസാനിയ അരുഷ എയർപോർട്ട് മൊറോണി കൊമോറോസ്‌ പ്രിൻസ് സയിദ് ഇബ്രാഹിം അന്താരഷ്ട്ര എയർപോർട്ട് ദാർ എസ് സലാം ടാൻസാനിയ ജൂലിയസ് നയീർ അന്താരഷ്ട്ര എയർപോർട്ട് [ഹബ്] കിഗോമ ടാൻസാനിയ കിഗോമ എയർപോർട്ട് എംബയ ടാൻസാനിയ സോങ്ങ്വേ എയർപോർട്ട് മിട്വാര ടാൻസാനിയ മിട്വാര എയർപോർട്ട് എംവാൻസ ടാൻസാനിയ എംവാൻസ എയർപോർട്ട് ടബോര ടാൻസാനിയ ടബോര എയർപോർട്ട് കോഡ്ഷെയർ ധാരണകൾ
ജൂൺ 2014-ലെ കണക്കനുസരിച്ചു എയർ ടാൻസാനിയയ്ക്ക് ദാർ എസ് സലാം – ജോഹാനസ്ബർഗ് റൂട്ടിൽ ഇന്റർഎയർ സൗത്ത് ആഫ്രിക്കയുമായി കോഡ് ഷെയർ ധാരണയുണ്ട്.
കഴിഞ്ഞകാലത്ത് എൻറെബ്ബെ – ദാർ എസ് സലാം റൂട്ടിൽ എയർ ഉഗാണ്ടയുമായി കോഡ് ഷെയർ ധാരണയുണ്ടായിരുന്നു.
എയർ ന്യൂസിലൻഡ്
ന്യൂസിലൻഡിന്റെ ദേശീയ എയർലൈൻ ആണ് എയർ ന്യൂസിലൻഡ് .
1940ൽ സ്ഥാപിതമായ ഈ എയർലൈൻ ന്യൂസിലൻഡിലെ ഓക്‌ലൻഡ് ആസ്ഥാനമായാണ് പ്രവർത്തിക്കുന്നത്.16 രാജ്യങ്ങളിലെ 51 സ്ഥലങ്ങളിലേക്ക് നിലവിൽ ന്യൂസിലൻഡ് എയർലൈൻ യാത്രക്കാരെയും കാർഗോയും എത്തിക്കുന്നുണ്ട് .
ഓക്‌ലൻഡ്, വെല്ലിംഗ്ടൺ , ക്രൈസ്റ്റ്‌ചർച്ച്‍ വിമാനത്താവളങ്ങൾ കേന്ദ്രങ്ങളാക്കിയാണ് ഈ എയർലൈൻ സർവീസുകൾ നടത്തുന്നത്.
2010,2012 വർഷങ്ങളിൽ എയർ ട്രാൻസ്പോർട്ട് വേൾഡിന്റെ മികച്ച എയർലൈനുള്ള പുരസ്കാരം എയർ ന്യൂസിലൻഡ് സ്വന്തമാക്കിയിട്ടുണ്ട് .
1940ൽ ടിയാൽ (ടാസ്മാൻ എമ്പയർ എയർവെയ്സ് ലിമിറ്റഡ്) എന്ന പേരിലാണ് എയർ ന്യൂസിലന്റിന്റെ ആരംഭം.
രണ്ടാം ലോകമഹായുദ്ധകാലത്ത് ഓക്‌ലൻഡ് - സിഡ്നി നഗരങ്ങളെ ബന്ധിപ്പിച്ചുകൊണ്ട് പ്രതിവാര വിമാന സർവീസുകൾ മാത്രമാണ് ടിയാൽ നടത്തിയിരുന്നത്.
പിന്നീട് വെല്ലിംഗ്ടൺ , ഫിജി എന്നിവിടങ്ങളിലേക്കും സർവീസ് വ്യാപിപിച്ചു.
ന്യൂസീലന്റ്, ഓസ്ട്രേലിയൻ ഗവർണ്മെന്റുകൾക്ക് അന്ന് ടിയാലിൽ തുല്യ ഓഹരിയാണ് ഉണ്ടായിരുന്നത് .
1965ൽ ഓസ്ട്രേലിയയുടെ  ഓഹരി കൂടി സ്വന്തമാക്കിയ ന്യൂസിലൻഡ് ടിയാലിനെ എയർ ന്യൂസിലൻഡ് ആക്കി മാറ്റി.1978ൽ എയർ ന്യൂസിലൻഡ് രാജ്യത്തിന്റെ ദേശീയ എയർലൈൻ ആയി മാറി.
1981ൽ ആദ്യ ബോയിങ് 747 വിമാനം സ്വന്തമാക്കിയ എയർ ന്യൂസിലൻഡ് ലോസേഞ്ചൽസ് വഴി ലണ്ടനിലേക്ക് വിമാന സർവീസ് ആരംഭിച്ചു.1999ൽ സ്റ്റാർ അലയൻസിൽ അംഗമായ എയർ ന്യൂസിലൻഡ് ഇന്ന് ലോകത്തിന്റെ വിവിധ കോണുകളിലേക്ക് വിമാന സർവീസുകൾ നടത്തുന്നുണ്ട് .
ലക്ഷ്യസ്ഥാനങ്ങൾ എയർ ന്യൂസിലൻഡിന്റെ എയർബസ് എ-320.
22 ആഭ്യന്തര വിമാനത്താവളങ്ങളിലേക്കും ഏഷ്യ,യൂറോപ്പ്, അമേരിക്ക,ഓസ്ട്രേലിയ തുടങ്ങിയ വൻകരകളിലെ 29 വിമാനത്താവളങ്ങളിലേക്കും നിലവിൽ എയർ ന്യൂസിലൻഡ് സർവീസ് നടത്തുന്നുണ്ട്.
ബ്യൂണസ് ഐറീസ് , ടോക്കിയോ , ലണ്ടൻ , ലോസ് ആഞ്ചെലെസ് , ഷാങ്ഹായ് , വാൻകൂവർ, മെൽബൺ തുടങ്ങിയവയാണ് നിലവിലെ എയർ ന്യൂസിലൻഡിന്റെ പ്രധാന ലക്ഷ്യസ്ഥാനങ്ങൾ.
2016 ജൂൺ മുതൽ ഹോചിമിൻ വിമാനത്താവളത്തിലേക്കും 2016 നവംബർ മുതൽ മനിലയിലേക്കും എയർ ന്യൂസിലൻഡ് വിമാനസർവ്വീസുകൾ ആരംഭിക്കും .
2016 ഏപ്രിലിൽ ഇന്ത്യൻ രാഷ്ട്രപതി പ്രണബ് മുഖർജിയുടെ ന്യൂസീലൻഡ് സന്ദർശനത്തിനിടെ നടപ്പാക്കിയ ധാരണപ്രകാരം എയർ ഇന്ത്യ , എയർ ന്യൂസിലൻഡ്, സിംഗപ്പൂർ എയർലൈൻസ് എന്നീ വിമാനക്കമ്പനികൾ ഇന്ത്യയിലെ ഏഴ് നഗരങ്ങളെ ന്യൂസിലൻഡുമായി ബന്ധിപ്പിച്ചുകൊണ്ടുള്ള സർവ്വീസുകൾ തുടങ്ങാൻ ധാരണയായിട്ടുണ്ട്.
ഡെൽഹി , മുംബൈ , ബെംഗളുരു , കൊൽക്കത്ത , ഹൈദരാബാദ് , കൊച്ചി , ചെന്നൈ എന്നീ വിമാനത്താവളങ്ങളിൽ നിന്നുമാണ് ന്യൂസിലൻഡിലേക്ക് എയർ ന്യൂസിലൻഡ്, എയർ ഇന്ത്യ, സിംഗപ്പൂർ എയർലൈൻസ് എന്നീ എയർലൈനുകൾ സർവീസ് നടത്തുക .
വിമാനങ്ങൾ എയർ ന്യൂസിലൻഡ് ബോയിങ് 787-9 ഡ്രീംലൈനർ വിമാനം
116 വിമാനങ്ങളുപയോഗിച്ചാണ് എയർ ന്യൂസീലൻഡ് നിലവിൽ സർവീസുകൾ നടത്തുന്നത്.
ആഭ്യന്തര, ഹ്രസ്വദൂര സർവീസുകൾ എയർബസ് 320-232, എയർബസ് 320 നിയോ, എയർബസ് 321 നിയോ, എ.റ്റി.
ആർ-72, ബൊംബാർഡിയർ ക്യൂ 300 എന്നീ വിമാനങ്ങൾ കൊണ്ടും, ദീർഘ ദൂര സർവീസുകൾ ബോയിങ് 777-200, ബോയിങ്ങ് 777-300, ബോയിങ് 787-9 ഡ്രീംലൈനർ എന്നീ വിമാനങ്ങൾ ഉപയോഗിച്ചുമാണ് നടത്തുന്നത് .
2019 ലെ കൊറോണ വൈറസ് വ്യാപനത്തെ തുടർന്ന് വ്യോമയാനരംഗത്തുണ്ടായ നഷ്ടം നികത്തുന്നതിന്റെ ഭാഗമായി 2021 സെപ്തംബർ വരെ തങ്ങളുടെ ബോയിങ് 777 വിമാനങ്ങൾ സർവീസിൽ നിന്നും എയർ ന്യൂസീലൻഡ് പിൻവലിച്ചു.
അവലംബം പുറത്തേക്കുള്ള കണ്ണികൾ Air New Zealand എന്ന വിഷയവുമായി ബന്ധമുള്ള കൂടുതൽ പ്രമാണങ്ങൾ ( വിക്കിമീഡിയ കോമൺസിൽ ) ഔദ്യോഗിക വെബ്സൈറ്റ് Air New Zealand at YouTube
എമിറേറ്റ്സ് സ്റ്റേഡിയം ഇംഗ്ലീഷ് വിലാസം https://ml.wikipedia.org/wiki/Emirates_Stadium
ലണ്ടനിൽ സ്ഥിതിചെയ്യുന്ന ഒരു ഫുട്ബോൾ സ്റ്റേഡിയമാണ് പ്രായോജകകാരണങ്ങളാൽ എമിറേറ്റ്സ് സ്റ്റേഡിയം എന്നറിയപ്പെടുന്ന ആഷ്ബർട്ടൻ ഗ്രോവ് .
നിലവിൽ ആഴ്സണൽ എഫ്.സി.യുടെ ആസ്ഥാനമാണ് ഈ സ്റ്റേഡിയം.
ജൂലൈ 2006-ൽ തുറന്ന ഈ സ്റ്റേഡിയത്തിൽ 60,355 കാണികൾക്ക് ഇരിക്കാനുള്ള സൗകര്യമുണ്ട്.
ഇംഗ്ലണ്ടിലെ രണ്ടാമത്തെ വലിയ ഫുട്ബോൾ സ്റ്റേഡിയമാണ് എമിറേറ്റ്സ്.
£39 കോടിയാണ് ഈ സ്റ്റേഡിയത്തിന്റെ മുടക്കുമുതൽ.
എമിലി ഗിൽക്രിസ്റ്റ് ഹാച്ച് ഇംഗ്ലീഷ് വിലാസം https://ml.wikipedia.org/wiki/Emile_gilchrist_hatch
അമേരിക്കൻ സാമൂഹ്യ പ്രവർത്തകയും നാടക പ്രവർത്തകയും സാംസ്കാരിക ഗവേഷകയുമായിരുന്നു എമിലി ഗിൽക്രിസ്റ്റ് ഹാച്ച് (1897 - ).
കേരളത്തെയും കേരളീയ സംസ്കാരത്തെയും സംബന്ധിച്ച ഒന്നിലധികം ഗ്രന്ഥങ്ങളുടെ രചയിതാവുകൂടിയാണ് അവർ.
അമേരിക്കയിലെ ന്യൂ മെക്സിക്കോ സംസ്ഥാനത്തിൽ ജനിച്ചു.
പ്രാഥമിക വിദ്യാഭ്യാസത്തിന് ശേഷം ഇൻഡോളജി ഐച്ഛിക വിഷയമായി ഇന്ത്യൻ തിയറ്റർ എന്ന വിഷയത്തിൽബിരുദാനന്ദര ബിരുദം നേടി.
സൈനികനായ ഡോ. സ്പെൻസർ ഹാച്ചിനെ വിവാഹം കഴിച്ചു.
ഒന്നാം ലോകയുദ്ധത്തിൽ ബ്രിട്ടിഷ് സൈന്യത്തോടൊപ്പം പോരാടി മുറിവേറ്റ  ഹച്ചിനൊപ്പം വിവാഹ ശേഷം   ഇന്ത്യയിലെത്തി.
നാഗർകോവിലിനടുത്തുള്ള മാർത്താണ്ഡത്ത് വൈ.എം.സി.എ. പ്രസ്ഥാനവുമായി ചേർന്ന് ഗ്രാമവികസന പ്രവർത്തനങ്ങളിൽ ഏർപ്പെട്ടു.
മഹാരാജാവിന്റെ കാർഷിക വികസന ഉപദേശകരിൽ ഒരാളായി.
തിരുവിതാംകൂർ സംസ്ഥാനത്തിൽ പെൺ കുട്ടികളുടെ വിദ്യാഭ്യാസ പ്രൊവിൻഷ്യൽ കൗൺസിലറായി പ്രവർത്തിച്ചു.
ഇരുപതു വർഷത്തോളം ഇന്ത്യയിൽ താമസിച്ചു.
1942 ൽ കോസ്റ്ററിക്കയിലേക്കും പിന്നീട് അമേരിക്കയിലേക്കും പോയി.
ട്രാവൻകൂർ എ ഗൈഡ് ബുക്ക് ഫോർ ദ വിസിറ്റർ
1933ൽ ‘ട്രാവൻകൂർ, എ ഗൈഡ്ബുക്ക് ഫോർ വിസിറ്റേഴ്സ്’ പ്രസിദ്ധപ്പെടുത്തി.
കേരളത്തെ പ്രത്യേകിച്ചും തിരുവിതാംകൂറിനെ വിദേശികൾക്കിടയിൽ പരിചയപ്പെടുത്തുന്നതിന് പുസ്തകം സഹായിച്ചു.
ശ്രീപത്മനാഭ സ്വാമി ക്ഷേത്രത്തിലെ നിലവറ തുറക്കുന്നതുമായി ബന്ധപ്പെട്ട് നിരവധി പരാമർശങ്ങൾ ഈ ഗ്രന്ഥത്തിലുണ്ട്.
1908 ലും 1931ലും നിലവറ തുറന്നതിനെക്കുറിച്ചു  എമിലി രേഖപ്പെടുത്തിയിട്ടുണ്ട്.
ഖജനാവിൽ പണം പോരാതെ വന്നപ്പോൾ നിലവറ തുറക്കാൻ ഏതാനും പേർ ശ്രമിച്ചതായും കരിമൂർഖന്മാരെ കണ്ട് അവർ ഭയന്നോടിയതായും നാട്ടുകാർ പറഞ്ഞിരുന്നതായി അവർ എഴുതിയിരിക്കുന്നു.
1931ൽ നിലവറ തുറക്കുമ്പോൾ വൈദ്യുതവിളക്കുകളും ഫാനുകളും കൊണ്ടുവന്നതായും അവർ രേഖപ്പെടുത്തിയിട്ടുണ്ട്.
"ക്ഷേത്രത്തിനു ലഭിക്കുന്ന പണം വലിയ തടിപ്പെട്ടികളിൽ സൂക്ഷിച്ച്, ഓരോ പെട്ടിയും നിറയുമ്പോൾ നിലവറയിലേക്കു മാറ്റുകയായിരുന്നു."
നിലവറ തുറക്കുന്നതു സംബന്ധിച്ച് സുപ്രീം കോടതിയിൽ നിലവിലുള്ള കേസിൽ അറ്റോർണി ജനറൽ കെ.കെ. വേണുഗോപാൽ ഈ പുസ്തകത്തിൽ നിന്ന് ഉദ്ധരിക്കുകയും ചെയ്തു.
കഥകളി ഇൻഡിജീനസ് ഡ്രാമ ഓഫ് മലബാർ
അമേരിക്കയിലെ കോർണൽ സർവകലാശാലയിൽ 1934 ൽ സമർപ്പിച്ച ഗവേഷണ പ്രബന്ധമാണിത്.
തിരുവനന്തപുരം പുരാവസ്തു വകുപ്പിന്റെ സൂപ്രണ്ടായിരുന്ന ആർ.വി. പൊതുവാളും താടകാവധം ആട്ടക്കഥയുടെ രചയിതാവായ വി. കൃഷ്ണൻ തമ്പി , വള്ളത്തോൾ തുടങ്ങിയവർ ഈ ഗ്രന്ഥരചനക്കു നിർദ്ദേശങ്ങൾ നൽകിയതായി രേഖപ്പെടുത്തിയിട്ടുണ്ട്.
കഥകളിയെ സമഗ്രമായി പ്രതിപാദിക്കുന്ന ആദ്യ കാല രചനകളിലൊന്നാണിത്.
വിവരണാത്മക വിഭാഗത്തിൽപ്പെടുന്ന ഈ ഗ്രന്ഥത്തിന്റെ വിവരശേഖരണത്തിന് സംസ്കൃത നാടക പഠനം, കർണാടക സംഗീത പരിശീലനം, ചരിത്ര പഠനം, കഥകളിയുടെ രംഗാവതരണം കാണൽ, കളരി പരിശീലനം നിരീക്ഷിക്കൽ തുടങ്ങിയ മാർഗങ്ങൾ സ്വീകരിച്ചു.
പതിമൂന്ന് അധ്യായങ്ങളുള്ള ഈ ഗ്രന്ഥത്തിൽ 37 ഇലസ്ട്രേഷൻസും ചേർത്തിട്ടുണ്ട്.
കഥകളി സംഗീതം എന്ന പത്താമത്തെ അധ്യാത്തിൽ കഥകളി സംഗീതത്തിന് ഒരു നൊട്ടേഷൻ പദ്ധതി അവർ രൂപകൽപ്പന ചെയ്തത് വിശദീകരിക്കുന്നു.
ആഹരി , ആനന്ദ ഭൈരവി , അസാവരി തുടങ്ങി കഥകളി സംഗീതത്തിലുപയോഗിക്കുന്ന അറുപതോളം രാഗങ്ങളുടെ ആരോഹണാവരോഹണങ്ങൾ അക്ഷരമാലാ ക്രമത്തിലും സാവേരി , ശങ്കരാഭരണം എന്നീ രാഗങ്ങളിലുള്ള ചില സഞ്ചാരങ്ങൾ നൊട്ടേഷൻ രൂപത്തിലും ചേർത്തിട്ടുണ്ട്.
ഡ്രാമ ഫോർ ദ വില്ലേജ് ടീച്ചർ
സൈറക്യൂസ് സർവകലാശാലയിൽ നിന്ന് നാടക പഠനത്തിൽ ബിരുദം നേടിയിരുന്ന എമിലി, ഭർത്താവ് ഡി.സി. ഹച്ചിനോടൊപ്പം  ഗ്രാമവികസന പ്രവർത്തനങ്ങളിൽ മുഴുകി.
ഇതിനായി നിരവധി ഗ്രാമീണ നാടകങ്ങൾ എഴുതുകയും അവതരിപ്പിക്കുകയും ചെയ്തു.
നിർധനരായ ദലിത് ഗ്രാമീണരുടെ ഇടയിൽ ഈ നാടകങ്ങൾക്ക് വലിയ വരവേൽപ്പ് ലഭിച്ചു.
ഓക്സ്ഫോർഡ് യൂണിവേഴ്സിറ്റി പ്രസ്, ഡ്രാമ ഫോർ ദ വില്ലേജ് ടീച്ചർ,  ലിറ്റിൽ പ്ലേയ്സ് എന്നിങ്ങനെ ഇവ സമാഹരിച്ച് രണ്ടു കൃതികൾ പ്രസിദ്ധീകരിച്ചിട്ടുണ്ട്.
ബർമ്മീസ്, സിലോണീസ് ഭാഷകളുൾപ്പെടെ ഒൻപതോളം ഭാഷകളിൽ ഇവ തർജ്ജമ ചെയ്യപ്പെട്ടു.
കൃതികൾ കഥകളി ഇൻഡിജീനസ് ഡ്രാമ ഓഫ് മലബാർ ട്രാവൻകൂർ എ ഗൈഡ് ബുക്ക് ഫോർ ദ വിസിറ്റർ ഡ്രാമ ഫോർ ദ വില്ലേജ് ടീച്ചർ ലിറ്റിൽ പ്ലേയ്സ് On the road to market (1938) The Indian theater : a study of its origin, development and future possibilities 1928 അവലംബം ↑ കഥകളിപ്പാട്ടിന് സ്വരവിന്യാസം, കലാമണ്ഡലം എം.പി.എസ്. നമ്പൂതിരി, ഭാഷാപോഷിണി ജൂലൈ 2018 ↑ https://www.thehindu.com/todays-paper/tp-national/when-the-vault-was-opened-in-1931/article2202462.ece ↑ http://www.newindianexpress.com/states/kerala/2017/jul/09/historian-questions-royal-familys-claim-1626182.html ↑ https://newcatalog.library.cornell.edu/?q=%22Hatch,%20Emily%20Gilchriest,%201897-%22 search_field=author_pers_browse
എമിലി ഡിക്കിൻസൺ ഇംഗ്ലീഷ് വിലാസം https://ml.wikipedia.org/wiki/Emily_Dickinson
പത്തൊൻപതാം നൂറ്റാണ്ടിൽ ജീവിച്ചിരുന്ന ഒരു അമേരിക്കൻ കവയിത്രി ആയിരുന്നു എമിലി ഡിക്കിൻസൺ (ജീവിതകാലം:1830 ഡിസംബർ 10 – 1886 മേയ് 15).
1800-നടുത്ത് കവിതകൾ എഴുതിയ അവരുടെ ഏഴു കവിതകൾ മാത്രമാണ് ജീവിതകാലത്ത് വെളിച്ചം കണ്ടത്.
മരണവും അമർത്ത്യതയും കവിതയിൽ അവരുടെ ഇഷ്ടപ്രമേയങ്ങളായിരുന്നു.
എമിലിയുടെ മരണശേഷം 1890-ൽ കുടുംബാംഗങ്ങൾ കണ്ടെടുത്തു പ്രസിദ്ധീകരിച്ച കവിതകൾക്ക് ഏറെ ആസ്വാദകരുണ്ടായി.
എങ്കിലും ആ കവിതകൾ അവയുടെ മൂലപാഠത്തിലെ സവിശേഷമായ വിരാമാദിചിഹ്നങ്ങളും (punctuations) വർണ്ണനിഷ്ഠകളുമായി (capitalization) ആദ്യം പ്രസിദ്ധീകരിക്കപ്പെട്ടത് തോമസ് ജോൺസന്റെ 1955-ലെ പതിപ്പിലാണ്.
മസാച്യുസെറ്റ്സിലെ ആംഹെർസ്റ്റിൽ, വിപുലമായ സാമൂഹ്യ-രാഷ്ട്രീയ ബന്ധങ്ങൾക്കു പേരുകേട്ട ഒരു പ്രതിഷ്ഠിതകുടുംബത്തിലായിരുന്നു എമിലി ഡിക്കിൻസന്റെ ജനനം.
ആംഹെർസ്റ്റ് അക്കാദമിയിൽ ഏഴുവർഷത്തെ അദ്ധ്യയനത്തിനൊടുവിൽ, യുവതികൾക്കുവേണ്ടിയുള്ള മൗണ്ട് ഹോളി ഓക്ക് സെമിനാരിയിൽ ചേർന്ന അവർ, കഷ്ടിച്ച് ഒരു വർഷത്തിനു ശേഷം വ്യക്തമല്ലാത്ത കാരണങ്ങളാൽ വീട്ടിലേയ്ക്കു മടങ്ങി.
തുടർന്ന് അന്തർമുഖിയായി ഒറ്റപ്പെട്ട ജീവിതമാണ് അവർ മിക്കവാറും നയിച്ചത്.
അതിഥികളെ അഭിമുഖീകരിക്കാനുള്ള വൈമുഖ്യവും ശുഭ്രവസ്ത്രധാരണഭ്രമവും മൂലം അയൽക്കാരും മറ്റും വിചിത്രസ്വഭാവക്കാരിയായി കണക്കാക്കിയ എമിലിയുടെ ജീവിതം ക്രമേണ സ്വന്തം മുറിയിൽ ഒതുങ്ങി.
വായനയിലും കവിതാരചനയിലും അവർ സമയം പോക്കി.
അവരുടെ സൗഹൃദങ്ങളധികവും കത്തുകളിലൂടെ ആയിരുന്നു.
ഡിക്കിൻസന്റെ കവിതകളുടെ പ്രസിദ്ധീകരണത്തെ തുടർന്നുള്ള ഓരോ തലമുറയിലേയും ആസ്വാദകർ അവരെ പുതുതായി കണ്ടെത്തി.
സ്വന്തം ഞരമ്പുരോഗങ്ങളെ കവിതയാക്കി മാറ്റിയ നാണക്കാരിപ്പെണ്ണെന്നും, സ്വയം തെരഞ്ഞെടുത്ത ഏകാന്തതയിൽ തനിക്കായൊരു ലോകം തീർത്ത്  സ്ത്രീവിമോചനവാദികൾക്കു വഴിതെളിച്ചവളെന്നുമുള്ള തീവ്രപക്ഷങ്ങൾക്കിടയിൽ സാധ്യമായ വൈവിദ്ധ്യമത്രയും അവരുടെ വ്യക്തിത്വത്തിന്റെ വിലയിരുത്തലിൽ കാണാം.
എങ്കിലും,  ഡിക്കിൻസന്റെ കവിതകളുടെ അസാമാന്യമായ ഉജ്ജ്വലത പൊതുവേ സമ്മതിക്കപ്പെട്ടിരിക്കുന്നു.
ജീവിതം പശ്ചാത്തലം 2012 സെപ്തംബറിൽ, ഡിക്കിൻസന്റേയും സുഹൃത്ത് കേറ്റ് സ്കോട്ട് ടേണറുടേതും എന്നവകാശപ്പെട്ട ആംഹെർസ്റ്റ് കോളജ് ആർക്കൈവ്സ് പ്രദർശിപ്പിച്ച ചിത്രം (കാലം 1859) ഇതിന്റെ ആധികാരികത ഉറപ്പായിട്ടില്ല.
പതിനേഴാം നൂറ്റാണ്ടിൽ ഇംഗ്ലണ്ടിൽ നിന്നുള്ള പ്യൂരിറ്റൻ കുടിയേറ്റത്തിന്റെ ഭാഗമായി അമേരിക്കയിൽ എത്തിയവരായിരുന്നു എമിലി ഡിക്കിൻസന്റെ പിതാവിന്റെ പൂർവികർ.
അവിടെ അവർ അഭിവൃദ്ധിനേടി.
എമിലിയുടെ മുത്തച്ഛൻ സാമുവൽ ഡിക്കിൻസൺ മിക്കവാറും ഒറ്റയ്ക്ക് സ്ഥാപിച്ചതാണ് മസാച്യുസെറ്റ്സിൽ ആംഹെർസ്റ്റിലെ കലാലയം.
വക്കീലായിരുന്ന അദ്ദേഹം 1813-ൽ നഗരത്തിലെ മുഖ്യതെരുവിനോടു ചേർന്നു പണികഴിപ്പിച്ച മാളിക അടുത്ത ഒരു നൂറ്റാണ്ടു കാലത്തേയ്ക്ക് ഡിക്കിൻസന്മാരുടെ കുടുംബവീടായി.
അദ്ദേഹത്തിന്റെ ഉൽക്കർഷേച്ഛുവായ മൂത്തമകൻ എഡ്വേർഡും അഭിഭാഷകനായിരുന്നു.
ആംഹെർസ്റ്റ് കലാലയത്തിലും യേൽ സർവകലാശാലയിലും പഠിച്ച എഡ്വേർഡ് നാട്ടിൽ തിരിച്ചുവന്ന് പിതാവിനൊപ്പം  വക്കീൽപ്പണിയിൽ  ചേർന്നു.
ആംഹെർസ്റ്റ് കലാലയത്തിന്റെ ഖജാൻജിയുടെ പദവി നാല്പതു വർഷം വഹിച്ച അദ്ദേഹം സംസ്ഥാനനിയമസഭയിൽ പലവട്ടം അംഗമായിരിക്കുകയും അമേരിക്കൻ കോൺഗ്രസിൽ ഹാംപ്ഷയർ ജില്ലയെ ഒരു തവണ പ്രതിനിധീകരിക്കുകയും ചെയ്തു.
അദ്ദേഹത്തിനും പത്നി എമിലി നോർക്രോസിനും ജനിച്ച മൂന്നു മക്കളിൽ രണ്ടാമത്തവളായിരുന്നു എമിലി ഡിക്കിൻസൺ.
രണ്ടു വയസ്സിനു മൂത്ത ജ്യേഷ്ഠൻ വില്യം ഓസ്റ്റിനും മൂന്നു വയസ്സിളപ്പമുള്ള അനുജത്തി ലവീനിയ നോർക്രോസ്സും ആയിരുന്നു എമിലിയുടെ സഹോദരങ്ങൾ.
എമിലിയുടെ കർമ്മകുശലനായ പിതാവ്, പൊതുപ്രവർത്തകനായിരിക്കുന്നതിൽ അഭിമാനം കൊണ്ടു.
കലാലയത്തിലെ ഖജാൻജി സ്ഥാനത്തിനും സാമാജികസ്ഥാനത്തിനും പുറമേ അദ്ദേഹം അഗ്നിശമനസമിതിയുടെ കാര്യദർശി, കന്നുകാലിപ്രദർശനത്തിന്റെ അദ്ധ്യക്ഷൻ എന്നീ പദവികളും വഹിച്ചു.
എമിലിയുടെ അമ്മയെക്കുറിച്ച് താരതമ്യേന കുറച്ചു വിവരങ്ങൾ മാത്രമാണ് ലഭ്യമായുള്ളത്.
ഉദ്ധതനായ ഭർത്താവിന്റെ ദുർബ്ബലയായ പത്നി ആയിരുന്നു അവരെന്നാണ് ഒരു വീക്ഷണം.
എന്നാൽ അവരുടെ നിലവിലുള്ള ചില കത്തുകൾ വ്യത്യസ്തമായൊരു ചിത്രം തരുന്നു.
എമിലി ഡിക്കിൻസൻ തന്നെ സുഹൃത്ത് തോമസ് വെന്റ്വർത്ത് ഹിഗിൻസിനെഴുതിയ ഒരു കത്തിലാകട്ടെ മാതാപിതാക്കൾ ഇരുവരേയും അത്ര അനുകൂലഭാവത്തിലല്ലാതെ പരാമർശിക്കുന്നുണ്ട്.
"എന്റെ അമ്മ ചിന്തിക്കാൻ മെനക്കെടാറില്ല. കേസുകെട്ടുകളുടെ തിരക്കിൽ  പെട്ടുകിടക്കുന്ന അച്ഛനാണെങ്കിൽ ഞങ്ങളെ ശ്രദ്ധിക്കാൻ നേരവുമില്ല. അദ്ദേഹം എനിക്കു പുസ്തകങ്ങൾ വാങ്ങിത്തരുകയും അവ വായിക്കരുതെന്ന് എന്നോട് കെഞ്ചിപ്പറയുകയും ചെയ്യുന്നു. അവ മനസ്സിനെ കലുഷമാക്കും എന്നാണ് അദ്ദേഹത്തിന്റെ പേടി" എന്ന് അവർ എഴുതി.
വിദ്യാഭ്യാസം അക്കാദമി
കുഞ്ഞു കുട്ടിയായിരുന്നപ്പോൾ ഞാൻ അടങ്ങിയിരിക്കുന്നതു കാണാൻ കുടുസ്സുമുറിയിൽ ഇട്ടടച്ചതു പോലെ--
എന്നെയവർ ഗദ്യത്തിൽ അടച്ചുപൂട്ടി.
അടങ്ങിയിരിപ്പ്!
ഒളിഞ്ഞു നോക്കിയെങ്കിൽ അവർ-- എന്റെ തലച്ചോറു വട്ടം കറങ്ങുന്നതു കാണുമായിരുന്നു-- രാജ്യദ്രോഹക്കുറ്റത്തിന് പക്ഷിയെ-- 'പൗണ്ടിൽ' ഇട്ടതിനൊപ്പമായി ഇത്.
They shut me up in Prose – As when a little Girl They put me in the Closet – Because they liked me "still" –
Still!
Could themself have peeped – And seen my Brain – go round – They might as wise have lodged a Bird For Treason – in the Pound – എമിലി ഡിക്കിൻസൺ,1862-നടുത്ത് എഴുതിയത്
സഹോദരങ്ങൾക്കൊപ്പം ആംഹെർസ്റ്റിലെ ഒറ്റമുറിപ്പള്ളിക്കൂടത്തിലായിരുന്നു എമിലിയുടെ വിദ്യാഭ്യാസത്തിന്റെ തുടക്കം.
തുടർന്ന് അവർ, ആംഹെർസ്റ്റ് കലാലയത്തിനും മുൻപ് സ്ഥാപിക്കപ്പെട്ട ആംഹെർസ്റ്റ് അക്കാദമി എന്ന സ്കൂളിൽ ചേർന്നു.
പതിനഞ്ചു വയസ്സു വരെയുള്ള ഏഴു വർഷക്കാലം അവർ അവിടെ പഠിച്ചു.
ഡിക്കിൻസന്റെ തന്നെ സാക്ഷ്യമനുസരിച്ച്, അവിടെ പഠനവിഷയങ്ങളും അദ്ധ്യാപകരും സഹപാഠികളും എല്ലാം അവരുടെ അഭിരുചിക്കിണങ്ങുന്നതായിരുന്നു.
ആംഹെർസ്റ്റ് കലാലയവുമായി അക്കാദമിക്കുണ്ടായിരുന്ന അടുത്ത ബന്ധം മൂലം അവിടത്തെ വിദ്യാർത്ഥികൾക്ക് കലാലയത്തിലെ പ്രഭാഷണങ്ങൾ കേൾക്കാനും അവസരം കിട്ടി - ജ്യോതിശാസ്ത്രം , ജന്തുശാസ്ത്രം , സസ്യശാസ്ത്രം , രസതന്ത്രം , ഭൂമിശാസ്ത്രം , ഗണിതം എന്നീ വിഷയങ്ങളിലായിരുന്നു ആ പ്രഭാഷണങ്ങൾ.
ഈ വിഷയസഞ്ചയത്തിന്റെ ശാസ്ത്രാഭിമുഖ്യം പ്രകൃതിനിരീക്ഷണത്തിലും ശാസ്ത്രത്തിലും എമിലിയ്ക്ക് താത്പര്യമുണ്ടാക്കി.
എങ്കിലും ഭൗതികശാസ്ത്രത്തിന്റെ കൗതുകങ്ങളെ അവർ കണ്ണുമടച്ച് ശരിവച്ചില്ല.
പ്രകൃതിയുടെ രഹസ്യങ്ങളെ ഒളിഞ്ഞുനോക്കാനുള്ള ശാസ്ത്രത്തിന്റെ പ്രവണതയെ ഒരു ആദ്യകാലകവിതയിൽ എമിലി വിമർശിക്കുന്നുണ്ട്.
അതിൽ അവർ, "വനപുഷ്പത്തെ പറിച്ചെടുത്ത്, കേസരങ്ങളുടെ കണക്കു നോക്കി വർഗ്ഗീകരിക്കുന്നതിനെ" വിമർശിക്കുന്നു.
അതേസമയം സസ്യശാസ്ത്രപഠനം അവരെ ആഹ്ലാദിപ്പിച്ചു.
സ്കൂൾ പഠനകാലത്ത് ബോട്ടണി പാഠപുസ്തകത്തെ ആശ്രയിച്ചു ഉത്സാഹപൂർവം സജ്ജീകരിച്ച ഹെർബേറിയം 66 പുറങ്ങളിലായി 424 അമർത്തിയ സസ്യമാതൃകകൾ(pressed specimens) ഉൾപ്പെട്ടിരുന്നു.
ശിഷ്ടജീവിതം മുഴുവൻ അവർ സൂക്ഷിച്ച ആ ഹെർബേറിയം ഇന്നും സംരക്ഷിക്കപ്പെടുന്നു.
ആംഹെർസ്റ്റ് അക്കാദമി വിദ്യാർത്ഥികളിൽ ശാസ്ത്രബോധം വളർത്താൻ ശ്രമിച്ചെങ്കിലും ഒരു തരം അതിയാഥാസ്ഥിതിക സദാചാരസങ്കല്പവുമായി ചേർന്നു പോകുന്ന സാഹിത്യകൃതികൾ മാത്രമാണ് അവിടെ അവർക്കു വായിക്കാൻ അനുവാദമുണ്ടായിരുന്നത്.
ജോൺ മിൽട്ടണും വില്യം ഷേക്സ്പിയറിനും പോലും അവിടെ വിലക്കുകളുണ്ടായിരുന്നു.
എങ്കിലും അക്കാദമിയിൽ പഠിച്ച ഏഴുവർഷക്കാലം എമിലിയുടെ കവനശേഷിയുടെ വളർച്ചയെ സഹായിച്ചു.
പെൺകുട്ടികൾക്ക് പൊതുവേ കുറച്ച് അവസരങ്ങൾ മാത്രം കിട്ടിയിരുന്ന അക്കാലത്ത് അക്കാദമിയിൽ ചെലവഴിച്ച വർഷങ്ങൾ എമിലിയ്ക്ക് താരതമ്യേനയുള്ള സ്വാതന്ത്ര്യത്തിന്റേയും ബുദ്ധിപരമായ വെല്ലുവിളികളുടേയും കാലമായിരുന്നു.
പിൽക്കാലജീവിതം മുഴുവൻ നിലനിന്ന ഒട്ടേറെ സൗഹൃദങ്ങൾ അവിടെ അവർ സമ്പാദിച്ചു.
1846-48-ൽ അക്കാദമിയിൽ പ്രധാനാദ്ധ്യാപകനായിരുന്ന ലിയൊനാർഡ് ഹംഫ്രിയെ, ഡിക്കിൻസൻ തന്റെ ആദ്യത്തെ ഗുരുവായി പരിഗണിച്ചു.
തന്റെ സാഹിത്യകൗതുകം പങ്കിട്ടിരുന്ന ഹംഫ്രിയുടെ 1850-ലെ മരണം അവരെ ഏറെ ദുഃഖിപ്പിച്ചു.
സെമിനാരി
കണ്ണുകാണാവുന്ന മാന്യന്മാർക്കുതകും കണ്ടുപിടിത്തമത്രേ വിശ്വാസം; എങ്കിലും അടിയന്തരഘട്ടങ്ങളിൽ-- ഭൂതക്കണ്ണാടി കരുതുന്നതാണു ബുദ്ധി!
FAITH is a fine invention For gentlemen who see; But microscopes are prudent In an emergency!
എമിലി ഡിക്കിൻസൺ
ആംഹെർസ്റ്റ് അക്കാദമിയിലെ പഠനം പൂർത്തിയാക്കിയ ഡിക്കിൻസൺ, 1847-ൽ തുടർന്നുള്ള പഠനത്തിന് മൗണ്ട് ഹോളി ഓക്കിൽ യുവതികൾക്കായുള്ള സെമിനാരിയിൽ ചേർന്നു.
ആംഹെർസ്റ്റ് ഉൾപ്പെടുന്ന അമേരിക്കയുടെ കിഴക്കൻ തീരത്തെ ന്യൂ ഇംഗ്ലണ്ട് പ്രദേശത്ത് കാൽവിനിസ്റ്റ് ക്രിസ്തീയതയിൽ ഊന്നിയ ധാർമ്മിക ഉണർവിന്റെ കാലമായിരുന്നു അത്.
മേരി ലയോൺ എന്ന വനിത നയിച്ചിരുന്ന ഹോളി ഓക്ക് സെമിനാരി, കുട്ടികളുടെ മതവിശ്വാസത്തിന് ഏറെ പ്രാധാന്യം കല്പിച്ചിരുന്നു.
ആഴ്ചയിലൊരിക്കൽ മേരി ലയോൺ നേരിട്ടു നടത്തിയിരുന്ന മതബോധനം, പഠനപദ്ധതിയുടെ ഒരു പ്രധാന ഭാഗമായിരുന്നു.
വിദ്യാർത്ഥിനികൾ, വിശ്വാസത്തിൽ എവിടെ നിൽക്കുന്നുവെന്നറിയാനുള്ള വിലയിരുത്തലും അതിൽ ഉൾപ്പെട്ടിരുന്നു.
"രക്ഷാബോധത്തിൽ ഉറച്ചവർ", "രക്ഷാപ്രതീക്ഷ ഉപേക്ഷിക്കാത്തവർ", "പ്രതീക്ഷയില്ലാത്തവർ" എന്നിങ്ങനെയുള്ള മൂന്നു ഗണങ്ങളിൽ ഏതിൽ നിൽക്കുന്നുവെന്ന് ഏറ്റുപറയാൻ വിദ്യാർത്ഥിനികളോട് ആവശ്യപ്പെട്ടപ്പോൾ, "പ്രതീക്ഷയില്ലാത്തവളായി" ഏറ്റുപറഞ്ഞത് എമിലി മാത്രമായിരുന്നെന്ന് പറയപ്പെടുന്നു.
ഇത് മറ്റുള്ളവർക്ക് തെറ്റായി തോന്നിയേക്കാമെങ്കിലും നുണപറയുന്നത് അതിലും വലിയ തെറ്റാകുമായിരുന്നു എന്ന് അവർ പറഞ്ഞതായി ഒരു സഹപാഠി പിന്നീട് സാക്ഷ്യപ്പെടുത്തിയിട്ടുണ്ട്.
ഹോളി ഓക്ക് സെമിനാരിയിലെ പഠനം എമിലി ഡിക്കിൻസൺ ഒരു വർഷത്തിനകം ഉപേക്ഷിക്കാനുള്ള കാരണം വ്യക്തമല്ല.
അവരുടെ തന്നെ ഗൃഹാതുരത്വവും പിതാവിന്റെ തീരുമാനവും ഇതിന്റെ കാരണങ്ങളായി പറയപ്പെടുന്നു.
ഏതായാലും അതോടെ ഡിക്കിൻസന്റെ ഔപചാരിക വിദ്യാഭ്യാസത്തിന് അന്ത്യമായി.
പിൽക്കാലജീവിതം വീട്ടിൽ തിരികെ ഡിക്കിൻസന്റെ വീട് ഇപ്പോൾ
വീട്ടിൽ തിരിച്ചെത്തിയ ഡിക്കിൻസൺ അക്കാലത്ത് അവിവാഹിതകളായ പെണ്മക്കളുടെ ഉത്തരവാദിത്തങ്ങളായി കരുതപ്പെട്ടിരുന്ന സാധാരണജോലികളിൽ മുഴുകി.
എന്നാൽ അവയിൽ പലതും അവരെ മുഷിപ്പിച്ചു.
1850-കളിൽ അമ്മ രോഗം ബാധിച്ച് ശയ്യാവലംബിയായതോടെ ഈ ചുമതലകൾ വർദ്ധിച്ചു.
വീട്ടിൽ നിരന്തരം വന്നിരുന്ന സന്ദർശകരെ സ്വീകരിക്കുന്നതും മറ്റുള്ളവരെ അവരുടെ വീടുകളിൽ സന്ദർശിക്കുന്നതും പൊതുപ്രവർത്തകനായ ഒരു പിതാവിന്റെ മകളെന്ന നിലയിൽ അവരുടെ കടമയായി കരുതപ്പെട്ടിരുന്നു.
എമിലി ഏറ്റവുമധികം വെറുത്തതും ഇതായിരുന്നു.
ക്രമേണ അവർ സന്ദർശനങ്ങളിൽ ഏർപ്പെടുന്നതിലും സന്ദർശകരെ സ്വീകരിക്കുന്നതിലും നിന്ന് കഴിയുന്നത്ര വിട്ടുമാറി.
ഇക്കാലത്ത് അവർ ഹാവാർഡ് സർവകലാശാലയിൽ നിയമവിദ്യാർത്ഥി ആയിരുന്ന ജ്യേഷ്ഠൻ  ഓസ്റ്റിനുമായി നിരന്തരം കത്തിടപാടുകളിൽ ഏർപ്പെട്ടു.
ഉപദേശങ്ങളും ആശയങ്ങളും അവർ അയാളുമായി പങ്കുവച്ചു.
ബുദ്ധിപരമായ സത്യസന്ധതയിൽ ഉറച്ചുനിൽക്കാൻ അവർ സഹോദരനെ ഉപദേശിച്ചു.
എങ്കിലും കാലക്രമേണ സ്വന്തം വഴിക്കു പോയ അയാളുമായുള്ള അവരുടെ മമതാബന്ധം തണുത്തു.
പിന്നീട് സഹോദരന്റെ ഭാര്യയായിത്തീർന്ന സമപ്രായക്കാരിയായ സൂസൻ ഗിൽബർട്ട് എന്ന യുവതിയുമായി അവർ ഗാഢസൗഹൃദത്തിലായി.
അവർ ദീർഘമായ കത്തിടപാടുകളിൽ ഏർപ്പെട്ടു.
എമിലി തന്റെ കവിതകൾ സൂസന് അയച്ചുകൊടുത്തു.
തന്റെ സ്വതന്ത്രപ്രകൃതി പങ്കുവയ്ക്കുന്നവളായി എമിലി അവരെ കണ്ടെങ്കിലും ക്രമേണ അക്കാര്യത്തിൽ അവർക്ക് ഇച്ഛാഭംഗമുണ്ടായി.
എങ്കിലും സൂസനുമായുള്ള എമിലിയുടെ സൗഹൃദവും കത്തിടപാടും ഏറെക്കാലം നിലനിന്നു.
സൂസനെ വിവാഹം കഴിച്ച് സഹോദരൻ അടുത്തുള്ള മറ്റൊരു വീട്ടിലേക്കു താമസം മാറ്റിയശേഷവും എമിലി ആ ദമ്പതികളെ സന്ദർശിക്കുകയും അവർക്കു ജനിച്ച 3 കുട്ടികളുടെ കാര്യത്തിൽ താത്പര്യമെടുക്കുകയും ചെയ്തിരുന്നു.
കാണാൻ കണ്ണുള്ളവർക്ക്-- പലതരം ഭ്രാന്തും ദൈവജ്ഞാനമാണ്; പല ജ്ഞാനവും മുഴുഭ്രാന്തും.
മറ്റെല്ലാക്കാര്യത്തിലേയും പോലെ-- ഇവിടേയും ഭൂരിപക്ഷമാണ് ശരി.
സമ്മതം മൂളുന്നോ: നിങ്ങൾ ശരി.
മുറുമുറുത്താൽ, അപകടകാരി-- നിങ്ങൾക്കുള്ളത് ചങ്ങല—Much Madness is divinest Sense-- To a discerning Eye-- Much Sense—the starkest Madness-– 'Tis the Majority In this, as All, prevail-- Assent—and you are sane-– Demur—you're straighway dangerous-- And handled with a Chain-- എമിലി ഡിക്കിൻസൺ, എഴുതി മരണശേഷം 1890-ൽ ആദ്യമായി പ്രസിദ്ധീകരിക്കപ്പെട്ട ഒരു കവിത
ഡിക്കിൻസൻ കവിതയുടെ മുഖമുദ്ര അതിന്റെ ആത്മീയവ്യഗ്രതകളാണ്.
എങ്കിലും കുടുംബാംഗങ്ങളും മറ്റു പരിചയക്കാരുമായുള്ള എമിലി ഡിക്കിൻസന്റെ ബന്ധത്തിലെ ഒരു മുഖ്യപ്രശ്നം, തങ്ങൾ പങ്കുപറ്റിയതായി അവരൊക്കെ അവകാശപ്പെട്ട ആത്മീയമായ ഉണർവിന്റെ ഉത്സാഹത്തിൽ പങ്കുചേരാൻ എമിലിയ്ക്ക് കഴിയാതിരുന്നതാണ്.
കുടുംബാംഗങ്ങളും സഹപാഠികളും ഉൾപ്പെടെ ഉറ്റവരെല്ലാം അക്കാലത്ത് ന്യൂ ഇംഗ്ലണ്ട് പ്രദേശത്ത് വ്യാപകമായിരുന്ന കാൽവിനിസ്റ്റ് സുവിശേഷാവേശത്തിനു വഴങ്ങിയപ്പോൾ എമിലി അതിനെതിരെയുള്ള നിശ്ശബ്ദപ്രതിഷേധത്തിൽ ഉറച്ചുനിന്നു.
കാൽവിനിസ്റ്റ് ക്രിസ്തീയതയുടെ സ്വാധീനത്തിൽ ആത്മീയമായ കണ്ടെത്തലുകളെ സംബന്ധിച്ച് മറ്റുള്ളവർ നടത്തിയ അവകാശവാദങ്ങൾ എമിലിയ്ക്ക് ബോദ്ധ്യപ്പെട്ടില്ല.
ഇക്കാര്യത്തിൽ എമിലിയുടെ നിരീക്ഷണങ്ങൾ ചിലപ്പോഴൊക്കെ വ്യവസ്ഥാപിതക്രിസ്തീയതയുടെ സങ്കല്പങ്ങളേയും പദാവലിയേയും അട്ടിമറിച്ചു.
ദൈവവചനമായ യേശു വഴിയുള്ള 'രക്ഷാപ്രാപ്തി'-യെക്കുറിച്ചുള്ള (salvation) അവകാശവാദങ്ങൾ ഒളിച്ചോട്ടമായി അവർക്കു തോന്നി.
അതിനെ അവർ 'രക്ഷപ്പെടൽ' (escape) എന്നു വിശേഷിപ്പിച്ചു.
എമിലിയുടെ അമ്മ 1831 മുതലേ നവീകൃതസഭയിൽ അംഗമായിരുന്നു.
1850 ആഗസ്റ്റിൽ പിതാവ് എഡ്വേർഡ് ഡിക്കിൻസണും എമിലിയുടെ സുഹൃത്തും സഹോദരന്റെ കാമുകിയുമായിരുന്ന സൂസൻ ഗിൽബർട്ടും വിശ്വാസപ്രഖ്യാപനം നടത്തി.
1856-ൽ സഹോദരൻ ഓസ്റ്റിനും അവരോടൊപ്പമായി.1850-ൽ സഹോദരിയുടെ വിശ്വാസപ്രഖ്യാപനത്തെ തുടർന്ന് എമിലി, സുഹൃത്ത് ജേൻ ഹംഫ്രിയ്ക്ക് ഇങ്ങനെ എഴുതി:- “ ക്രിസ്തു ഇവിടെ എല്ലാവരേയും വിളിച്ചിരിക്കുന്നു.  എന്റെ ഉറ്റവരെല്ലാം വിളികേട്ടു കഴിഞ്ഞു.  പ്രിയപ്പെട്ട (സഹോദരി) വിന്നി പോലും അവനെ സ്നേഹിക്കുകയും വിശ്വസിക്കുകയും ചെയ്യുന്നു. ചെറുത്തുനില്പിൽ ഞാൻ ഒറ്റയ്ക്കാണ്.  അവരൊക്കെ അന്വേഷിക്കുകയായിരുന്നു.  തങ്ങൾ കണ്ടെത്തിയതായി അവർ വിശ്വസിക്കുന്നു.  എന്താണ് അവർ കണ്ടെത്തിയതെന്ന് എനിക്കറിയില്ല.  അമൂല്യമായതെന്തോ ആണെന്ന് അവർ കരുതുന്നു.  അക്കാര്യത്തിൽ എനിക്കുറപ്പില്ല. ”
മുപ്പതു വയസ്സിനടുത്ത് അവർ ദേവാലയശുശ്രൂഷകളിൽ പങ്കെടുക്കാതായി.
മതവിശ്വാസത്തിലെ സാധാരണതകളെ നിരസിച്ചത്, മറ്റുള്ളവരിൽ നിന്ന് ഒറ്റപ്പെട്ടുപോയെന്ന തോന്നൽ അവർക്കു നൽകി.
താൻ മാത്രം സ്വർഗ്ഗത്തിന്റെ പടിക്കു പുറത്തായിപ്പോയെന്ന് (shut out of heaven) ഡിക്കിൻസൺ പരാതിപ്പെട്ടിട്ടുണ്ട്.
കവിതാരചന ഡിക്കിൻസൺ 1880-ൽ എഴുതി സുഹൃത്ത് തോമസ് ഹിഗിൻസിന് അയച്ചുകൊടുത്ത "എ റൂട്ട് ഓഫ് ഇവാനെസെൻസ്" എന്ന കവിത
സ്വയം വരിച്ച ഏകാന്തജീവിതത്തിൽ എമിലി ഡിക്കിൻസണ് ആശ്വാസമായത് വായനയും എഴുത്തും ആയിരുന്നു.
കാല്പനികകവികൾ , ബ്രോണ്ടെ സഹോദരിമാർ , ബ്രൗണിങ്ങ് ദമ്പതിമാർ, ജോർജ്ജ് ഇലിയറ്റ് , ലോങ് ഫെലോ, എമേഴ്സൺ, തോറോ, എന്നിവർക്കു പുറമേ മാത്യു ആർനോൾഡ്, ഡാർവിൻ , തോമസ് കാർലൈൽ തുടങ്ങിയവരും അവരുടെ വായനയിൽ കടന്നു വന്നു.
ബൈബിളും ഷേക്സ്പിയറുടെ കൃതികളും അവരുടെ സംസ്കാരത്തിന്റെ ഭാഗമായിരുന്നു.
സാമൂഹ്യബന്ധങ്ങളിൽ താത്പര്യം നഷ്ടപ്പെടുകയും മതവിശ്വാസത്തിൽ ഒറ്റപ്പെട്ടുപോവുകയും ചെയ്തതിൽ നിന്നുണ്ടായ നഷ്ടം നികത്താൻ അവർ കവിതയെ ആശ്രയമാക്കി.
കവിതകൾക്ക് അവർ ശീർഷകങ്ങൾ നൽകിയില്ല.
ആശയങ്ങളെ കഴിയുന്നത്ര കാച്ചിക്കുറുക്കിയതിനാൽ താരതമ്യേന വലിപ്പം കുറഞ്ഞവയായിരുന്നു അവരുടെ കവിതകൾ.
1800-ഓളം വരുന്ന അവയിൽ ഏറ്റവും വലിയതു പോലും അച്ചടിയിൽ രണ്ടു പുറത്തിൽ അധികമില്ല.
വിരാമാദിഛിഹ്നങ്ങളുടേയും, വലിയ അക്ഷരങ്ങളുടേയും(capitalization) മറ്റും കാര്യത്തിൽ തന്റേതായ വഴക്കങ്ങൾ പിന്തുടർന്നായിരുന്നു എഴുത്ത്.
ഹോളി ഓക്കിലെ പഠനം ഉപേക്ഷിച്ച് 1848-ൽ ആംഹെർസ്റ്റിൽ മടങ്ങിയെത്തിയതിനെ തുടർന്ന്, പ്രത്യേകിച്ച് 1850-നടുത്ത് അവിടത്തെ മതപരമായ ഉണർവ് അതിന്റെ പാരമ്യത്തിലെത്തിയതിനു ശേഷമാണ് എമിലി കവിതാരചന ഗൗരവമായെടുക്കാൻ തുടങ്ങിയത്.
രചനയിൽ അവരുടെ സമൃദ്ധിയുടെ വർഷങ്ങൾ അമേരിക്കൻ ആഭ്യന്തരയുദ്ധത്തിന് (1861-65) ഏറെക്കുറെ സമാന്തരമായിരുന്നു.
1858-ൽ 52 കവിതകൾ പിറന്നപ്പോൾ, 1862-ൽ ദിവസത്തിനൊന്ന് എന്ന കണക്കിൽ അവയുടെ എണ്ണം 366 ആയി.
പിന്നീട് എണ്ണം ചുരുങ്ങി 1864-ൽ 53 കവിതകൾ മാത്രമായി.
ഇത്രയേറെ കവിതകൾ എഴുതിയിട്ടും, വിരലിലെണ്ണാവുന്നവ മാത്രമാണ് ഡിക്കിൻസന്റെ ജീവിതകാലത്ത് വെളിച്ചം കണ്ടത്.
"സ്പ്രിങ്ങ്ഫീൽഡ് റിപ്പബ്ലിക്കൻ" എന്ന പത്രികയിലാണ് അവ പ്രത്യക്ഷപ്പെട്ടത്.
അവ തന്നെ അക്കാലത്തെ അംഗീകൃത കാവ്യസമ്പ്രദായങ്ങൾക്കിണങ്ങും വിധം പ്രസാധകർ നടത്തിയ വിപുലമായ  സംശോധനകളോടെ ആയിരുന്നു പ്രസിദ്ധീകരിച്ചു വന്നത്.
ചില പത്രാധിപർമാരുൾപ്പെടെ പലർക്കും ഡിക്കിൻസൺ കവിതകൾ അയച്ചുകൊടുത്തിരുന്നെങ്കിലും അവയുടെ പ്രസിദ്ധീകരണം അവർ ആഗ്രഹിച്ചിരുന്നോ എന്നു വ്യക്തമല്ല.
"എ നേരോ ഫെല്ലോ ഇൻ ദ് ഗ്രാസ്" (A narrow fellow in the Grass) എന്ന കവിത പ്രസിദ്ധീകരിക്കപ്പെട്ടപ്പോൾ അവർ അതിന്റെ പേരിൽ മാപ്പു പറയുകയും അത് തന്റെ കയ്യിൽ നിന്നു മോഷണം പോയതാണെന്ന് വിശദീകരിക്കുകയും ചെയ്തിട്ടുണ്ട്.
കവിതകൾ പ്രസിദ്ധീകരിക്കുന്നതിൽ താത്പര്യം കാട്ടിയില്ലെങ്കിലും ഡിക്കിൻസൺ അവയെ സംരക്ഷിക്കാൻ ശ്രദ്ധിച്ചു.
തന്റെ 1147 കവിതകളുടെ കുറ്റം തീർത്ത പകർപ്പുകൾ അവർ ശ്രദ്ധാപൂർവം സൂക്ഷിച്ചു വച്ചു.
ഡിക്കിൻസന്റെ മരണശേഷമാണ് അവ കണ്ടുകിട്ടിയത്.
സൗഹൃദങ്ങൾ 1862-ൽ, സ്പ്രിങ്ങ്ഫീൽഡ് റിപ്പബ്ലിക്കനിൽ "ദ സ്ലീപ്പിങ്ങ്" എന്ന പേരിൽ അച്ചടിച്ചുവന്ന ഡിക്കിൻസന്റെ ഒരു കവിത